Dimebag Darrell

Darrell Lance Abbott (1966–2004), bedre kjent under artistnavnet Dimebag Darrell (tidligere Diamond Darrell), var en amerikansk musiker, som var gitarist i bandene Pantera og Damageplan, som han grunnla sammen med sin bror Vinnie Paul, som spilte trommer. 17. mai 2007 ble han innført i Hollywood's Rock Walk, rockeverdens «walk of fame». Han ble skutt og drept under en konsert med Damageplan på Alrosa Villa i Columbus, Ohio. Tre andre ble skutt og drept før gjerningspersonen ble drept av en politimann.

 Bakgrunn 
Abbott var sønn av countrymusikk-låtskriveren Jerry Abbott. Hans far eide et platestudio i Pantego, Texas, hvor Abbott hadde sett mange bluesgitarister spille. Dette inspirerte ham til å velge gitar selv, og allerede i ung alder begynte han å delta i gitarkonkurranser i Texas. Da han var 16 år ble han nektet å delta fordi han vant for ofte.

 Band 
 Pantera 
Pantera, opprinnelig Pantego, ble dannet i 1981 med Abbotts bror Vinnie Paul på slagverk. Pantera var et av 1990-tallets mest innflytelsesrike og populære heavy metal-band. Bandet ble offisielt oppløst i 2003 på grunn av konflikter med vokalist Phil Anselmo.

 Damageplan 
Damageplan ble dannet etter at Abbott og hans bror ønsket å fortsette sin musikalske karriere. Bandet ble dannet sammen med tidligere Halford-gitarist Patrick Lachman (vokal) og Bob Zilla (bassgitar). Debutalbumet New Found Power nådde høyt på listene i 2004. Bandet fikk en brå slutt med drapet på Abbott, og broren hans fortsatte videre med supergruppa Hellyeah, som han spilte med frem til han døde i 2018.

Tidlig i 2005 annonserte Damageplans manager Paul Bassman at et andre album var nesten ferdiginnspilt da Abbott ble drept, men det er ikke sagt noe om det skal utgis.

 Andre prosjekter 
I perioden mellom Pantera og Damageplan jobbet brødrene sammen med countrysangeren David Allan Coe i et prosjekt de kalte Rebel Meets Rebel («Rebell møter rebell»).

 Drapet 
Abbott ble skutt og drept mens han sto på scenen med Damageplan på nattklubben Alrosa Villa i Columbus, Ohio den 8. desember 2004. Morderen var den tidligere marinesoldaten Nathan Gale (1978-2004) fra Marysville, Ohio. Han hadde kommet seg inn på nattklubben etter å ha klatret over et gjerde og ble jaget av sikkerhetsvakter. Han kom seg opp på scenens venstre side og fortsatte over til høyre hvor Abbott sto. Gale tok tak i Abbott og skjøt ham fem ganger i hodet.

Gale drepte ytterligere tre personer; Jeff Thompson (40), bandets sikkerhetsansvarlig, Erin Halk (29), som jobbet på konsertstedet og Nathan Bray (23), som var der som publikummer. Trommeteknikeren John «Kat» Brooks og turnémanageren Chris Paluska ble begge skadet i skytingen, men overlevde. Gale ble selv drept da en politimann skjøt ham i hodet med en Remington 870-hagle.

Gale vervet seg til US Marines i 2002, men ble dimittert allerede i 2003 på grunn av uegnethet etter å ha avtjent under halve tjenestetiden på fire år. Han fortalte moren hans at han ble dimittert på grunn av schizofreni, og mange av hans venner tok avstand fra ham i månedene før skytingen. Han skal ha hatt en besettelse av Abbotts tidligere band Pantera, og hadde tidligere i 2004 laget bråk på en konsert med Damageplan. Han mente blant annet at Pantera hadde stjålet identiteten hans og musikktekstene hans.

 Referanser 

 Eksterne lenker 



 Panteras offisielle hjemmeside
 Damageplans offisielle hjemmeside 

Kategori:Heavy metal-musikere
Kategori:Gitarister fra USA
Kategori:Myrdede musikere
Kategori:Personer fra Dallas
Kategori:Personer drept med skytevåpen
Kategori:Personer fra Ennis i Texas